CELEX: C2006/212/23
Language: el
Date: 2006-09-02 00:00:00
Title: Υπόθεση C-255/06 P: Αναίρεση που άσκησε στις 6 Ιουνίου 2006 η Yedas Tarim ve Otomotiv Sanayi ve Ticaret AŞ κατά της αποφάσεως που εξέδωσε το Πρωτοδικείο (πέμπτο τμήμα) στις 30 Mαρτίου 2006 στην υπόθεση T-367/03: Yedas Tarim ve Otomotiv Sanayi ve Ticaret AS κατά Συμβουλίου της Ευρωπαϊκής Ενώσεως και Επιτροπής των Ευρωπαϊκών Κοινοτήτων

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/14
            
         Αναίρεση που άσκησε στις 6 Ιουνίου 2006 η Yedas Tarim ve Otomotiv Sanayi ve Ticaret AŞ κατά της αποφάσεως που εξέδωσε το Πρωτοδικείο (πέμπτο τμήμα) στις 30 Mαρτίου 2006 στην υπόθεση T-367/03: Yedas Tarim ve Otomotiv Sanayi ve Ticaret AS κατά Συμβουλίου της Ευρωπαϊκής Ενώσεως και Επιτροπής των Ευρωπαϊκών Κοινοτήτων
   (Υπόθεση C-255/06 P)
   (2006/C 212/23)
   Γλώσσα διαδικασίας: η αγγλική
   Διάδικοι
   
      Αναιρεσείουσα: Yedaş Tarim ve Otomotiv Sanayi ve Ticaret AŞ (εκπρόσωποι: S. Sariibrahimoglu και R. Sinner, δικηγόροι)
   
      Αντίδικοι στην αναιρετική διαδικασία: Συμβούλιο της Ευρωπαϊκής Ενώσεως και Επιτροπή των Ευρωπαϊκών Κοινοτήτων
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Πρωτοδικείου (πέμπτο τμήμα) στην υπόθεση T-367/03, Yedaş κατά Επιτροπής και Συμβουλίου,
            
         
               —
            
            
               να αναπέμψει την υπόθεση στο Πρωτοδικείο,
            
         
               —
            
            
               να διατάξει τη διεξαγωγή προφορικής διαδικασίας,
            
         
               —
            
            
               να διατάξει την απόδοση των δικαστικών εξόδων στην αναιρεσείουσα.
            
         Λόγοι αναιρέσεως και κύρια επιχειρήματα
   Η αναιρεσείουσα υποστηρίζει ότι το Πρωτοδικείο υπέπεσε σε νομικό σφάλμα, καθόσον, εν αντιθέσει προς την πάγια νομολογία του Δικαστηρίου, δεν δέχθηκε ότι η Συμφωνία Συνδέσεως μεταξύ Ευρωπαϊκής Οικονομικής Κοινότητας και Τουρκίας (στο εξής: Συμφωνία της Άγκυρας) και τα πρόσθετα πρωτοκόλλα της έχουν καθ' εαυτά έννομη σημασία ή παράγουν έννομο αποτέλεσμα και καθόσον εσφαλμένα έκρινε ότι καθ' εαυτές οι αρχές και οι διατάξεις της Συμφωνίας της Άγκυρας και των πρωτοκόλλων της δεν συνιστούν κανόνες δικαίου δυνάμενους να αποτελέσουν γνώμονα βάσει του οποίου ελέγχεται η νομιμότητα των πράξεων των κοινοτικών οργάνων. Κατά την αναιρεσείουσα, οι διατάξεις της Συμφωνίας της Άγκυρας έχουν άμεση εφαρμογή και δύνανται να απονέμουν δικαιώματα σε ιδιώτες.
   Η αναιρεσείουσα υποστηρίζει επίσης ότι το Πρωτοδικείο υπέπεσε σε νομικό σφάλμα, καθόσον δεν εξέτασε το επιχείρημα ότι η Δημοκρατία της Τουρκίας πληρούσε τους όρους για να τύχει, στον τομέα των ενισχύσεων, μεταχειρίσεως όμοιας με αυτή κρατών όπως η Ισπανία, η Πορτογαλία και η Ελλάδα και καθόσον αποφάνθηκε ότι τα κοινοτικά όργανα δεν υποχρεούνταν να προβούν σε ενέργειες όσον αφορά τη θέση της Ελλάδας επί της χορηγήσεως χρηματοδοτικής ενισχύσεως στην Τουρκία.
   Τέλος, η αναιρεσείουσα υποστηρίζει ότι το Πρωτοδικείο προέβη σε εσφαλμένη νομική εκτίμηση, καθόσον έκρινε ότι δεν υφίστατο αιτιώδης σύνδεσμος μεταξύ της παράνομης, όπως υποστηρίζει, συμπεριφοράς των κοινοτικών οργάνων και της ζημίας που ισχυρίζεται ότι υπέστη.